ddrg/super_eurlex huggingface dataset:
FI Euroopan unionin virallinen lehti CE 78/270

(2004/C 78 E/0270)

KIRJALLINEN KYSYMYS E-3352/03

esittäjä(t): Roger Helmer (PPE-DE) komissiolle

(13. marraskuuta 2003)

Aihe: Yhtenäismarkkinoiden säännöt

Kuten tiedetään, Yhdistyneen kuningaskunnan hallitus aikoo kieltää koirien käytön ajometsästyksessä Englannissa ja Walesissa (tällainen kielto on jo voimassa Skotlannissa). Tämäntyyppisen kiellon todennäköinen seuraus on se, että voidakseen jatkaa harrastustaan metsästyksen harrastajat alkavat vierailla muissa EU-maissa, joissa ketun ajometsästys on vielä laillista.

Ottaen huomioon ketunmetsästyksen kaltaisen maaseudun urheilunlajin kaupalliset vaikutukset näyttää ensi arviolta siltä, että Englannin ja Walesin metsästyskielto aiheuttaisi vakavia kaupan häiriöitä sekä matkailualalla että hevosilla käytävän kaupan alalla, ja näin rikottaisiin yhtenäismarkkinoiden henkeä ellei peräti kirjainta vastaan.

Voisinko saada komission näkemyksen tästä asiasta?

Frits Bolkesteinin komission puolesta antama vastaus

(17. joulukuuta 2003)

Komissio ei arvoisan parlamentin jäsenen esittämien tietojen perusteella näe, millä tavoin Yhdistyneen kuningaskunnan hallituksen mahdollinen tuleva päätös kieltää ketunmetsästys Englannissa ja Walesissa olisi sisämarkkinoiden sääntöjen vastainen.

Etenkään se yksinkertainen tosiasia, että tällainen toiminta on laillista muissa jäsenvaltioissa, ja ne taloudelliset seuraukset, joita tällaisella päätöksellä mahdollisesti on, eivät sellaisenaan ole senkaltaisia seikkoja, että ne rikkoisivat perustamissopimusta.
FI Euroopan unionin virallinen lehti CE 78/760

(2004/C 78 E/0808)

KIRJALLINEN KYSYMYS P-2875/03

esittäjä(t): Hélène Flautre (Verts/ALE) neuvostolle

(22. syyskuuta 2003)

Aihe: Siirtolaisten ja turvapaikanhakijoiden asema Maltalla

Maltalaisesta pakolaisten asialla olevasta Jesuit Refugee Service -nimisestä järjestöstä ja useista muistakin luotettavista lähteistä saatujen tietojen mukaan Maltalla vangitaan turvapaikanhakijoita ja heitä pidetään vankeudessa arveluttavissa, jopa huonoissa olosuhteissa. Vankeus saattaa kestää 18 kuukautta.

Maltan virallisen tietolähteen mukaan melkein 400 henkilöä, joista suurin osa on turvapaikanhakijoita, on suljettu vankilaan vain sen vuoksi, että he olivat saapuneet Maltalle laittomasti. Sen lisäksi nämä henkilöt on vangittu kertomatta heille jatkotoimista.

Onko neuvosto tietoinen tilanteesta, joka on erityisen huolestuttava Maltalla olevien siirtolaisten ja turvapaikanhakijoiden kannalta?

Myöntääkö neuvosto, että tilanne on vastoin kansainvälistä oikeutta, erityisesti Euroopan ihmisoikeussopimusta ja pakolaisten oikeusasemasta vuonna 1951 tehtyä Geneven yleissopimusta?

Mitä neuvosto aikoo tehdä varmistaakseen, että Malta, joka liittyy muutaman kuukauden kuluttua Euroopan unioniin, noudattaa tässä asiassa kansainvälisiä velvoitteitaan ja asiaa koskevia yhteisön säännöksiä?

Vastaus

(4. maaliskuuta 2004)

Neuvosto on tietoinen Maltan rajallisesta kapasiteetista ottaa vastaan laittomia maahantulijoita ja turvapaikanhakijoita, mikä on johtanut tilanahtauteen. Neuvosto korostaa kuitenkin, että vaikka sopivaa ratkaisua ei vielä ole löydetty, Maltan viranomaiset pyrkivät huolehtimaan siitä, että laittomien maahantulijoiden ja turvapaikanhakijoiden vastaanotto-olosuhteet ovat niin asianmukaiset kuin se on mahdollista, kun otetaan huomioon kyseisten henkilöiden suuri lukumäärä. Tähän liittyen olosuhteita, joissa turvapaikanhakijoita pidetään, on arvioitava Maltan todellinen (rajallinen) vastaanottokyky huomioon ottaen.

On syytä muistaa, että neuvosto seuraa tiiviisti laittomien maahantulijoiden ja turvapaikanhakijoiden vastaanotto-olosuhteita koskevaa tilannetta Maltalla, kuten se tekee kaikkien liittyvien valtioiden kohdalla, varmistuakseen siitä, että yhteisön säännöstön vaatimuksia noudatetaan. Tämä seuranta jatkuu liittymiseen asti. Lisäksi vastaanottokeskuksissa vallitsevaa tilannetta käsitellään kustakin liittyvästä valtiosta laadittavissa komission kattavissa seurantaraporteissa, jotka on määrä esittää neuvostolle 5. marraskuuta 2003.
3.

Raportissa todetaan, että työvoiman liikkuvuuden helpottaminen lähtö- ja kohdemaiden välillä on ehkäpä kaikkein tärkein — ja ristiriitaisin — kehitysmaihin kohdistuvien rahalähetysvirtojen lisäyskeino. Tämä voi olla totta mutta ei ole komission näkemyksen mukaan itsessään syy lisätä työvoiman liikkuvuutta kansainvälisesti. Kansainvälinen muuttoliike voi kehitysmaiden näkökulmasta johtaa negatiiviseen ”aivo-vuoto”-ilmiöön, kuten on jo tapahtunut useilla aloilla ja alueilla (esim. lääkärin ammatissa Afrikan maissa). Nettovaikutus ei kehitysmaissa välttämättä ole negatiivinen, koska rahalähetykset ja verkostovaikutukset (liikesuhteet, investoinnit, tekninen apu, koulutustuki jne.) tasapainottavat jossakin määrin ammattitaitoisten työntekijöiden maastamuuton aiheuttamia tuotannonmenetyksiä, mutta siirtolaisuuskysymystä on silti hoidettava hyvin. Unionilla on hyvin tunnettuja sisäisiä syitä olla kannattamatta täysin vapaita kansainvälisiä työvoimamarkkinoita. Unionin siirtolaispolitiikka perustuu nyt ja tulevaisuudessa siirtolaisuuden hallinnan käsitteeseen, mikä mahdollistaa muun muassa synergiaetujen luomisen kehitysyhteistyö-ja siirtolaispolitiikan tavoitteiden välille. Yksi nimenomaan muuttajien rahojen lähettämiseen liittyvä osatekijä, johon voidaan — kehitysyhteistyön yhteydessä — antaa mielekästä tukea, on rahalähetysten tekeminen halvemmiksi ja luotettavammiksi. Raportissa mainitaan, että rahalähetysten kustannukset ovat usein yli 20 prosenttia. Näiden kustannusten pienentäminen alle 10 prosenttiin tuottaisi raportin mukaan vuodessa 3,5 miljardin euron säästön siirtotyöläisille.
FI Euroopan unionin virallinen lehti CE 78/55

(2004/C 78 E/0053)

KIRJALLINEN KYSYMYS E-1910/03

esittäjä(t): Margrietus van den Berg (PSE) komissiolle

(12. kesäkuuta 2003)

Aihe: Ydinjätteiden maanalaiset varastointipaikat

Komissio antoi 6. marraskuuta 2002 tiedonannon parlamentille ja neuvostolle ydinturvallisuudesta Euroopan unionissa (1). Tiedonannon mukaan turvallisin ratkaisu on varastoida ydinjätteet maanalaisiin varastointipaikkoihin. Jäsenvaltioiden on päätettävä lupien antamisesta ydinjätteiden varastointipaikan valintaa varten viimeistään vuonna 2008, ja sijoituspaikan on oltava toiminnassa viimeistään vuonna 2018.

Komission mukaan ydinjätteet on varastoitava geologisesti stabiileihin maaperäkerrostumiin, joista ne on mahdollista saada uudelleen esille. Tämä ei ole mahdollista esimerkiksi silloin, kun ydinjätteitä varastoidaan Alankomaissa Groningenin ja Drenthen suolapitoiseen maaperään. Alankomaissa esiintyvät savi- ja suolakerrostumat eivät kuulu tiedonannossa tarkoitettuihin geologisesti stabiileihin maaperäkerrostumiin.

Valtiosihteeri Van Geel ilmaisi 12. toukokuuta 2003 Alankomaiden hallituksen kannan lähettämällä parlamentin alahuoneelle kirjeen, jonka mukaan seuraavien sadan vuoden aikana Alankomaissa ydinjätteitä ei voida varastoida maan alle. Valtiosihteerin mukaan ehdotuksen täytäntöönpanoa koskevat päivämäärät eivät ole realistisia.

Mikä on komission kanta valtiosihteeri Van Geelin kirjeen eri kohtiin ja varsinkin siihen, että Alankomaissa ei seuraavien sadan vuoden aikana voida varastoida ydinjätteitä maan alle?

Voisiko komissio kertoa, mikä on sen kanta Groningenin ja Drenthen maaperän suola- ja savikerrostumiin, jotka eivät ole tiedonannossa tarkoitettuja geologisesti stabiileja maaperäkerrostumia?

Onko komissio valmis tarkistamaan ehdotuksiaan?

Loyola de Palacion komission puolesta antama vastaus

(23. heinäkuuta 2003)

Yhteisön tutkimuksen toteutetussa PAGIS-tutkimuksessa ilmeni, että Euroopan unionissa on laajalti sopivaa radioaktiivisen jätteen sijoitusmaaperää. Tällaista on erityisesti kiteiset kalliot, savi ja suolakerrostumat. PAGIS-tutkimuksessa mainittiin nimenomaisesti Alankomaissa olevat, tarkoitukseen potentiaalisesti sopivat suolakerrostumat.

Koska geologinen loppusijoitus perustuu tiivistämisen ja säilytyksen strategiaan, radioaktiivista jätettä sisältävät säiliöt voitaisiin normaaleissa oloissa saada uudelleen esiin monta vuotta sen jälkeen, kun ne on sijoitettu maaperäkerrostumiin.

Komission mielestä jo ehdotus neuvoston direktiiviksi (Euratom) käytetyn ydinpolttoaineen ja radioaktiivisen jätteen huollosta (2) sallii huomattavan joustavasti erilaiset ratkaisut eri jäsenvaltioissa. Komissio on tehnyt selväksi olevansa valmis jatkamaan keskusteluja neuvostossa jäsenvaltioiden kanssa selvittääkseen, voisiko tätä joustavuutta edelleen lisätä.

(1) KOM(2002) 605 lopullinen.

(2) KOM(2003) 32 lopullinen.
1.

Seveso II -direktiivin 12 artiklan mukaan jäsenvaltiot huolehtivat, että suuronnettomuuksien ehkäisemisen ja niiden seurausten rajoittamisen tarve otetaan huomioon jäsenvaltioiden maankäytön suunnittelussa. Ne pyrkivät näihin tavoitteisiin valvomalla muun muassa olemassa olevien tuotantolaitosten läheisyydessä toteutettavia uusia rakennushankkeita tai uusia liikenneväyliä silloin, kun tuotantolaitoksen sijainti tai alueen uudet järjestelyt saattavat lisätä suuronnettomuuden vaaraa tai pahentaa sen seurauksia. Technical Polymers Ticona -niminen yritys, joka sijaitsee suunnitellun kiitoradan päässä, on ylemmän tason Seveso-tuotantolaitos. Näin ollen komissio on samaa mieltä siitä, että Seveso II -direktiiviä ja erityisesti sen 12 artiklaa on sovellettava Frankfurtin lentoaseman laajentamisen yhteydessä. Koska itse Frankfurtin lentoasema on ylemmän tason Seveso-tuotantolaitos, maankäytön suunnittelua koskevien vaatimusten lisäksi on tutkittava mahdolliset ketjureaktiot Ticonan ja Frankfurtin lentoaseman välillä.
FI Euroopan unionin virallinen lehti CE 88/112

(2004/C 88 E/0118)

KIRJALLINEN KYSYMYS E-2744/03

esittäjä(t): Richard Corbett (PSE) komissiolle

(11. syyskuuta 2003)

Aihe: Slovakia

Voiko komissio vahvistaa, että Bratislavan viranomaiset eivät salli Kosicen kaupunkia yhdistettävän moottoritieyhteydellä lähellä sijaitsevaan Unkarin moottoritieverkostoon (jota pitkin olisi sen jälkeen helppo päästä Itävallan ja muiden maiden moottoriteille), ennen kuin Pohjois-Slovakian kautta kulkeva Kosicen ja Bratislavan yhdistävä moottoritie on saatu valmiiksi?

Jos näin on asianlaita, onko syynä se, että Bratislavan viranomaiset haluavat vaikeuttaa tiiviiden yhteyksien muodostumista eteläisen Slovakian, jossa on unkarinkielinen vähemmistö, ja Unkarin välillä? Katsooko komissio, että kyseisenlainen asenne on sovitettavissa yhteen EU:n jäsenyyteen sanattomasti sisältyvän sisärajattoman Euroopan hengen kanssa?

Günter Verheugenin komission puolesta antama vastaus

(16. lokakuuta 2003)

Komissio on pannut merkille arvoisan parlamentin jäsenen huomautukset Slovakian hallituksen päätöksestä, joka koskee Kosicen ja Bratislavan yhdistävän moottoritien rakentamista. Komissio voi vahvistaa vain sen, että kyseinen moottoritie samoin kuin Kosicen ja Unkarin rajan välinen tie kuuluvat Euroopan laajuiseen liikenneverkkoon (TEN-T) ja että näiden reittien asettamisesta etusijalle on sovittu Slovakian ja unionin välillä. On kansallisten viranomaisten tehtävä asettaa näissä puitteissa omat ensisijaiset tavoitteensa ja ehdottaa rahoitettavia hankkeita komissiolle.
FI Euroopan unionin virallinen lehti CE 88/647

(2004/C 88 E/0663)

KIRJALLINEN KYSYMYS E-3380/03

esittäjä(t): Christos Zacharakis (PPE-DE) ja Konstantinos Hatzidakis (PPE-DE) komissiolle

(14. marraskuuta 2003)

Aihe: Egyptin viranomaisten toimiin puuttuminen demokratiaa ja ihmisoikeuksien suojaa koskevien päämäärien toteuttamiseksi

Egyptin hallitus pidätti vuonna 1989 ja antoi kuolemantuomion salakuljetuksesta kolmelle kreikkalaiselle Thanassis-aluksen merimiehelle, vaikka heidän syyllisyyttään ei todistettu. EU:n painostuksesta tuomiot muutettiin elinkautiseksi vankeudeksi.

Asiaa puitiin laajalti tiedotusvälineissä, ja siitä tehtiin Kreikassa lukuisia radio- ja televisio-ohjelmia. Tapauksesta julkaistiin kirja, jossa kuvattiin tuomiota ilman todisteita sekä egyptiläisten vankiloiden epäinhimillisiä oloja. Kaksi kolmesta merimiehestä on kuollut. Kolmas, Konstantinos Kastanias, on vakavasti sairas ja kuolemaisillaan al Qanatirin vankilassa.

Euroopan parlamentti on moneen otteeseen ilmaissut tarpeen vahvistaa demokratiaa Egyptissä (päätöslauselmat P5_TA(2002)0378 ja P5_TA(2002)0410), ja se on erityisesti viitannut Konstantinos Kastaniasin epäinhimillisiin vankeusoloihin sekä pyytänyt humanitaaristen syiden perusteella hänen siirtoaan Kreikkaan (päätöslauselma P5_TA-PROV(2003)0192, 10. huhtikuuta 2003). EU:n ja Egyptin välisen assosiaatiosopimuksen 2 artiklan perusteella ihmisoikeuksia ja demokraattisia periaatteita on kunnioitettava. Komission jäsen Christopher Patten esitti Euroopan parlamentin täysistunnossa 5. syyskuuta 2002 kannan, jossa hän kehotti Egyptiä hyväksymään parhaat mahdolliset oikeudelliset ja demokraattiset mallit kehityksen ja poliittisten tavoitteiden toteuttamiseksi. Voiko komissio tämän vuoksi ilmoittaa, mihin välittömiin toimiin se aikoo ryhtyä Egyptin suhteen, jotta Euroopan parlamentin pyyntöön vastataan ja jotta kuolemaisillaan olevan Konstantinos Kastaniasin siirto Kreikkaan hyväksytään 10. huhtikuuta 2003 annetun päätöslauselman P5_TA-PROV(2003)0192 mukaisesti?

Christopher Pattenin komission puolesta antama vastaus

(11. joulukuuta 2003)

Komissio on tietoinen siitä, että Konstantinos Kastanias istuu egyptiläisessä vankilassa syytettynä huumeiden salakuljetuksesta ja että hänelle määrättiin kuolemantuomio (joka muutettiin myöhemmin elinkautiseksi vankeudeksi). Komissio on tietoinen myös siitä, että Egyptin viranomaiset palauttivat Nikos Zagelidisin, toisen kahdesta muusta saman tuomion saaneesta henkilöstä, takaisin kotimaahansa vuonna 1996.

Komissio seuraa tapausta tiiviisti ja on ollut yhteydessä Kreikan ja Egyptin viranomaisiin.

Komissio on valmis tukemaan kaikkia Kreikan tai unionin puheenjohtajavaltion diplomaattisia toimia, jotta Konstantinos Kastanias voitaisiin siirtää Kreikkaan humanitaaristen syiden perusteella ja vankien vaihtoa koskevien voimassa olevien kahdenvälisten sopimusten nojalla.
FI Euroopan unionin virallinen lehti CE 78/858

(2004/C 78 E/0911)

KIRJALLINEN KYSYMYS E-3796/03

esittäjä(t): Chris Davies (ELDR) komissiolle

(11. joulukuuta 2003)

Aihe: Maríne Stewardship Council

Mitä taloudellista tai muuta tukea komissio antaa Maríne Stewardship Council -järjestölle?

Franz Fischlerin komission puolesta antama vastaus

(23. tammikuuta 2004)

Maríne Stewardship Council -sertifiointijärjestelmä (MSC) on yksityinen aloite, jonka tarkoituksena on myöntää alan toimijoiden pyynnöstä erityinen ympäristömerkki tietyille kalastuskäytännöille, jotta kuluttajat voivat valita niiden mukaisesti saatuja tuotteita. Komissiolla ei ole oikeudellisia välineitä taloudellisen tuen myöntämiseksi tämäntyyppisille yksityisille aloitteille, vaikka se tunnustaakin, että niiden avulla on mahdollista tietyissä olosuhteissa edistää kestävää kalastusta. Komissio valmistelee parhaillaan tiedonantoa, jossa on määrä ehdottaa yhteisen kalastuspolitiikan yhteydessä sovellettavien sertifiointi- ja ympäristömerkkijärjestelmien toimintaperiaatteet ja -edellytykset.
FI Euroopan unionin virallinen lehti CE 78/413

(2004/C 78 E/0434)

KIRJALLINEN KYSYMYS E-2662/03

esittäjä(t): Ian Hudghton (Verts/ALE) komissiolle

(10. syyskuuta 2003)

Aihe: Otsonia tuhoavat aineet

Viitattaan 22. maaliskuuta 2002 antamaanne vastaukseen kirjalliseen kysymykseen P-0595/02 (1). Nyt kun vain kaksi jäsenvaltiota on ilmoittanut mekanismeista, jotka niillä on toiminnassa otsonia tuhoavien aineiden keräämiseksi ja hävittämiseksi ja kun komissio on sitoutunut toteuttamaan laajan tilannekatsauksen kaikkialla EU:ssa, voiko komissio ilmoittaa tämänhetkiset tiedot tilanteesta kussakin jäsenvaltiossa?

Margot Wallströmin komission puolesta antama vastaus

(21. lokakuuta 2003)

Toistaiseksi kaikki jäsenvaltiot Irlantia lukuun ottamatta ovat vastanneet.

Useimmat jäsenvaltiot ovat ilmoittaneet seuraavista: otsonikerrosta heikentäviä aineita sisältävien laitteiden turvallisuus- ja laatunormit; otsonikerrosta heikentäviä aineita sisältävien laitteistojen tarkastusmenettelyt, kirjanpito- ja ilmoitusvaatimukset; otsonikerrosta heikentävien aineiden talteenottomenetelmät; otsonikerrosta heikentävien aineiden liikkuvat ja kiinteät hävityslaitteet; talteenotettujen, kierrätettyjen, regeneroitujen ja hävitettyjen otsonikerrosta heikentävien aineiden määrät vuosina 1999, 2000 ja 2001; otsonikerrosta heikentävien aineiden talteenottoon, kierrätykseen, regenerointiin ja hävitykseen osallistuvien teknikkojen vähimmäispätevyysvaatimukset sekä toimenpiteet, joilla kansalaisille ja teollisuudelle on pyritty tiedottamaan asetuksen vaatimuksista, kuten uutiset tiedotusvälineissä, seminaarit ja virallisilla www-sivustoilla olevat tiedot.

Komissio on tehnyt arvioita ja havainnut toistaiseksi, että neljä jäsenvaltiota ei noudata otsonikerrosta heikentävistä aineista 29 päivänä kesäkuuta 2000 annetun Euroopan parlamentin ja neuvoston asetuksen (EY) N:o 2037/2000 (2) 16 artiklan 5 kohtaa (3) eikä 16 artiklan 6 kohtaa (4). Näin ollen komissio päätti 9. heinäkuuta 2003 nostaa yhteisöjen tuomioistuimessa kanteen Irlantia vastaan ilmoitusvelvollisuuden rikkomisesta. Lisäksi on vireillä kolme jäsenyysvelvoitteiden noudattamatta jättämistä koskevaa menettelyä Kreikkaa, Espanjaa ja Portugalia vastaan, sillä ne eivät ole noudattaneet ilmoittamisvelvollisuutta eivätkä panneet asetusta asianmukaisesti täytäntöön. Arvoisalle parlamentin jäsenelle ja parlamentin sihteeristöön lähetetään taulukko, jossa on yksityiskohtainen tilannekatsaus talteenotosta ja hävittämisestä.

(1) EYVL C 205 E, 29.8.2002, s. 168.

(2) EYVL L 244, 29.9.2000.

(3) Jäsenvaltioiden on toteutettava toimenpiteitä, joilla pyritään edistämään valvottavien aineiden talteenottoa, kierrätystä, regenerointia ja hävitystä, sekä asetettava käyttäjät, jäähdytysteknikot tai muut asianmukaiset tahot vastaamaan siitä, että 1 kohdan säännöksiä noudatetaan …

(4) Jäsenvaltioiden on ilmoitettava komissiolle viimeistään 31 päivänä joulukuuta 2001, mitä järjestelmiä on otettu käyttöön käytettyjen valvottavien aineiden talteenottoa varten ja kuinka suuria määriä näitä aineita on otettu talteen, kierrätetty, regeneroitu tai hävitetty.
3.

Euroopan jälleenrakennus- ja kehityspankin LUKoilille vuonna 2000 myöntämä laina oli keskipitkän aikavälin käyttöpääomalaina, eikä sillä komission tietojen mukaan ole mitään yhteyttä Nida Kuurin kynnästä koskevaan D6-hankkeeseen (joka edellyttää erityyppistä pitkän aikavälin rahoitusta). Euroopan jälleenrakennus- ja kehityspankin kertomuksesta ilmenee lisäksi, että vuonna 2000 laina muodosti vain hyvin pienen osan LUKoilin kaikista tuolloisista veloista. Vuonna 2000 myönnetty laina on nyt takaisinmaksuvaiheessa: 62,5 miljoonaa Yhdysvaltain dollaria on maksettu ajoissa takaisin, ja koko velka on määrä maksaa takaisin vuoden 2004 puoliväliin tai loppuun mennessä. Pankilla ei ole meneillään varmoja uusia LUKoil-hankkeita eikä etenkään hankkeita, joihin liittyisi öljynporausta. Komissio on edelleen sitoutunut siihen, että Euroopan jälleenrakennus- ja kehityspankki soveltaa sijoitushankkeisiinsa erittäin tiukkoja ympäristönormeja. Tässä yhteydessä on tärkeää huomauttaa, että Euroopan jälleenrakennus- ja kehityspankin osallistuminen on tähän mennessä kohentanut pankin rahoittamien yritysten, myös LUKoilin, ympäristöön liittyviä käytäntöjä.
FI Euroopan unionin virallinen lehti CE 84/237

(2004/C 84 E/0280)

KIRJALLINEN KYSYMYS P-3414/03

esittäjä(t): Marianne Eriksson (GUE/NGL) neuvostolle

(12. marraskuuta 2003)

Aihe: Viro ja tasa-arvodirektiivi

Olen saanut tietooni, että Viro ei ole vielä saattanut EU:n tasa-arvodirektiiviä osaksi kansallista lainsäädäntöään. Mielestäni tämä on merkille pantava seikka, varsinkin kun komissio arvosteli 6. marraskuuta uusia jäsenvaltioita julkisesti siitä, etteivät ne täytä EU:hun liittymisen ehtoja. Viroa ja sen tasa-arvolainsäädäntöä koskevaa laiminlyöntiä ei mainittu lainkaan tässä yhteydessä.

Voiko neuvosto vahvistaa, ettei Viro ole pannut täytäntöön tasa-arvodirektiiviä?

Miten voi olla mahdollista, että sitä ei ole asetettu EU:hun liittymisen ehdoksi?

Mihin toimiin neuvosto aikoo ryhtyä?

Vastaus

(9. maaliskuuta 2004)

Vaikka Viro on edistynyt erittäin hyvin säännöstöön mukautumisessa useimmilla politiikan aloilla, neuvosto voi vahvistaa, että Viro ei ole vielä saattanut naisten ja miesten tasa-arvoista kohtelua koskevaa lainsäädäntöä osaksi kansallista lainsäädäntöään. Tässä yhteydessä on mainittava, että komission 5. marraskuuta 2003 antamassa, Viron jäsenyysvalmisteluja koskevassa kattavassa seurantakertomuksessa tämä kysymys nimettiin vakavana huolenaiheena, jonka suhteen Viron on välittömästi toteutettava ratkaisevia toimia, jos se haluaa olla valmis liittymisajankohtana. Neuvosto yhtyy tähän komission analyysiin. Olisi myös huomattava, että säännöstöön mukautuminen yhtäläisten mahdollisuuksien alalla on kyllä liittymisen edellytys (sillä EU:n säännöstö on omaksuttava kokonaisuudessaan) ja että Viro saavuttaa tämän hyväksymällä sukupuolten tasa-arvoa ja yhtäläistä kohtelua koskevan lain ja työsuhdekin. Viron on nyt kiireesti ryhdyttävä toimiin näiden kahden säännöksen alkuperäiseen hyväksymisaikatauluun verrattuna syntyneiden huomattavien viiveiden korjaamiseksi.

Yleisesti voidaan palauttaa mieleen, että neuvosto on korostanut olevan tärkeää seurata kymmenen liittyvän valtion EU:n jäsenyysvalmistelujen etenemistä. Prosessi jatkuu liittymiseen asti. Neuvosto totesi kokouksessaan 17. marraskuuta 2003 tämän osalta, että komissio jatkaa liittyvien valtioiden edistymistä tiivisti hyödyntäen täysin jäsenvaltioiden asiantuntemusta ja käyttää kaikkia käytettävissään olevia keinoja unionin sääntöjen ja politiikkojen asianmukaisen täytäntöönpanon varmistamiseksi. Ottaen huomioon komission tehtävän valvoa kaikkien EU:n politiikkojen moitteetonta toimintaa sekä ennen liittymistä että sen jälkeen neuvosto totesi, että komissio aikoo päättäväisesti toteuttaa tätä varten kaikki tarvittavat toimenpiteet. Lisäksi neuvosto pani merkille, että komissio aikoo pitää neuvoston säännöllisesti ja täysin ajan tasalla jäljellä olevista huolenaiheista ja tarvittavista toimenpiteistä, joita komissio aikoo toteuttaa.